KIRJALLINEN KYSYMYS E-1720/98

esittäjä(t): María Sornosa Martínez (GUE/NGL) komissiolle

(29. toukokuuta 1998)

Aihe: Hepatitis C:n puhkeaminen Valenciassa

Hepatitis C:n on ilmoitettu puhjenneen kahdessa sairaalassa (La Fe ja Casa de la Salud) Valenciassa. Tautiin on sairastunut tähän mennessä ainakin 217 ihmistä, joista suurin osa oli saanut puudutuksen samalta lääkäriltä, joka osallistui leikkauksiin, joihin tartunnan saaneet henkilöt olivat joutuneet kyseisissä sairaaloissa.

Terveyslautakunta sai tiedon näistä tapauksista ammattiyhdistysten, kuluttajien, oppositiopuolueiden ja terveydenhuoltoyhdistysten ilmoitusten perusteella. Se ei ole vielä antanut tyydyttävää vastausta siihen, miksi taudin puhkeamisesta ei ilmoitettu heti, vaan odotettiin kolme kuukautta, jotta saataisiin luotettavia tietoja taudin puhkeamisesta ja sen alkuperästä.

Kansanterveyttä koskevan XIII osaston (entinen X osasto) 152 artiklassa (entinen 129 artikla) sanotaan seuraavasti: "Kansallista politiikkaa täydentävä yhteisön toiminta suuntautuu kansanterveyden parantamiseen, ihmisten sairauksien ja tautien ehkäisemiseen sekä ihmisten terveyttä vaarantavien tekijöiden torjuntaan. Kyseinen toiminta käsittää laajalle levinneiden vaarallisten sairauksien torjunnan edistämällä niiden syiden, leviämisen ja ehkäisemisen tutkimusta sekä terveysvalistusta ja -kasvatusta." Kuluttajansuojaa koskevan XIV osaston (entinen XI osasto) 153 artikla (entinen 129 a artikla) 3 b alakohdassa mainitaan toimenpiteet, jotka tukevat ja täydentävät jäsenvaltioiden harjoittamaa politiikkaa ja joilla sitä seurataan, ja taataan korkeatasoinen kuluttajansuoja.

1. Onko komissio määrännyt yhteistyössä asiasta vastaavien paikallisen ja kansallisen tason viranomaisten kanssa, mitä kiireellisiä toimenpiteitä toteutetaan tämänkaltaisten epidemioiden puhjetessa?

2. Aikooko komissio pyytää Espanjan terveydenhuoltoviranomaisilta arviota taudin puhkeamisen alkuperästä, tartuntatavoista ja vaikutuksesta väestöön?

3. Voiko komissio tarkistaa, onko terveyslautakunta varmistanut tietojen vähimmäiskokoelman seurannan, josta on määrätty tartuntojen valvontajärjestelmää koskevan tiedon kokoamiseksi?

Komission jäsenen Pádraig Flynninkomission puolesta antama vastaus

(20. heinäkuuta 1998)

Komissio on tietoinen hepatiitti C:n puhkeamisesta kahdessa sairaalassa Valenciassa ja tapauksen merkityksestä kansanterveydelle. Komission käsityksen mukaan Espanjan viranomaiset ovat alkaneet tutkia perusteellisesti tartuntaan liittyviä olosuhteita ja sen laajuutta. Kaikki tartunnan todennäköisesti saaneet pyritään löytämään. Komissio on yhteydessä Espanjan viranomaisiin ja seuraa tilanteen kehittymistä. Komissio haluaa kuitenkin korostaa, että vastuu tämänlaatuisten tartuntojen tutkimisesta kuuluu jäsenvaltioille.

Komissio on jo aiemmin kiinnittänyt runsaasti huomiota hepatiitti C:hen. Se on tukenut seurantatoimia ja järjestänyt kaksi seminaaria, joissa on pohdittu hepatiitti C-tartuntoihin liittyviä kysymyksiä yhteisön tasolla ja erityisesti sairaaloissa saatuja tartuntoja. Lisäksi komissio on yleisemmin pyrkinyt parantamaan tartuntatauteihin liittyvää tilannetta ehdottamalla, että Euroopan yhteisöön luotaisiin epidemiologisen seurannan ja valvonnan verkosto. Tämä ehdotus Euroopan parlamentin ja neuvoston päätökseksi Euroopan yhteisön tartuntatautien epidemiologisen seurannan ja valvonnan verkoston luomisesta(1) on nyt hyväksyntävaiheessa, ja siinä viitataan nimenomaisesti myös hepatiitti C:hen sen kansanterveydellisen merkityksen vuoksi.

Mainitun päätöksen mukaisesti jäsenvaltiot ilmoittaisivat tartunnoista yhteisön verkostolle (johon komissio kuuluu) ja yhteensovittaisivat asianmukaisia toimia.

(1) KOM(98), 79 lopullinen.